‹‹ነገ የምንመኛትን ኢትዮጵያን ለመገንባት ለሕፃናት ትኩረት መስጠት አለብን›› ወይዘሪት ፌቨን ተሾመ የአዲስ አበባ ከተማ አስተዳደር ፕሬስ ሴክሬታሪ
አዲስ አበባ፡- ነገ የምንመኛትን ኢትዮጵያን እውን ለማድረግ ለህጻናት ትኩረት ሰጥቶ መስራት እንደሚገባ የአዲስ አበባ ከተማ አስተዳደር ፕሬስ ሴክሬታሪ ወይዘሪት ፌቨን ተሾመ ተናገሩ፡፡ ከተማ አስተዳደሩ በክረምት የበጎ ፍቃድ አገልግሎትና በትምህርት ላይ ሙሉ ጊዜውን በመስጠት እየሰራ እንዳለም አስታውቀዋል፡፡ ወይዘሪት ፌቨን ለኢትዮጵያ ፕሬስ ድርጅት እንዳሉት፣ ለሀገርና ለትውልድ ግንባታ ትምህርት ትልቁን ድርሻ ይይዛል፤ ልጆች ላይ የሚወጣው ወጪ ትውልድን ከመገንባትና ከሚኖረው ጠቀሜታ አንፃር በጣም ጥቂት ነው፡፡ ‹‹የከተማ አስተዳደሩ ትምህርት ላይ አብዮት አስነስቷል›› ያሉት ወይዘሪት ፌቨን፣ ‹‹በመጪው አመትም የመንግስት ትምህርት ቤት ተማሪዎች በታደሰ ትምህርት ቤት፣ በአዲስ የደንብ ልብስ እና ደብተር ትምህርታቸውን ለማስጀመር መሰራቱም የዚህ አካል ነው›› ብለዋል፡፡ እንደርሳቸው ገለፃ፣ የደንብ ልብሶቹን በማሰፋት ሂደት ወላጆች፣ ተማሪዎችና መምህራን እንዲሁም የስነ ልቦና ባለሞያዎች ከልጆቹ ከእድሜና ከማስተዋል አቅማቸው ጋር የሚጣጣም የቀለም አይነት በመምረጥ እንዲሳተፉ ተደርጓል፡፡ የደንብ ልብሶቹን የሚሰፉት ድርጅቶች በገቡት ውል መሰረት ነሐሴ 25 ቀን 2011 ዓ.ም ለከተማ አስተዳደሩ የሚያስረክቡ ሲሆን፤ ከነሐሴ 25 ቀን 2011 ዓ.ም እስከ መስከረም 10 ቀን 2012 ዓ.ም ባለው ጊዜ ደግሞ ከተማ አስተዳደሩ የደንብ ልብሶቹን ለሁሉም ተማሪዎች ያስረክባል፡፡በክረምቱ የበጎ ፍቃድ ስራዎች ከአንድ ሺህ በላይ የሚሆኑ የአቅመ ደካማ እናቶችን ቤት ማደስ የተጀመረ ሲሆን ከ700 መቶ በላይ የሚሆኑት ታድሰው በመጠናቀቅ ላይ ናቸው፡፡ ከዩኒቨርሲቲ የተመለሱ ተማሪዎችም ከ137 ሺህ በላይ ለሚሆኑ የመጀመሪያና ሁለተኛ ደረጃ ትምህርት ተማሪዎች የክረምት ማጠናከሪያ ትምህርት እየሰጡ ይገኛሉ፡፡ የከተማ አስተዳደሩ ከትምህርት ቁሳቁስ ድጋፉ በተጨማሪ የሆስፒታሎችንና የትምህርት ቤቶችን እድሳት እያከናወነ እንደሚገኝም ወይዘሪት ፌቨን ተናግረዋል፡፡አዲስ
 ዘመን ነሃሴ 8/2011ዳግማዊት ግርማ 